刘阮天台谣
王淮 (Ming)
天台山，乃在钱塘之南，瓯越之间。上有撑云挂日千丈高峰挺岌巘，下有奔雷喷雪万仞深壑流潺湲。银河倒泻石梁滑，自非仙风道骨谁能攀。紫芝吹香绿烟暖，碧桃影锁青霞闲。是为上清玉平洞天府，楼阁十二神仙寰。中有绰约两姝子，玉为肌肤花为颜。壶里乾坤贮甲子，鼎中龙虎烧灵丹。彼美刘阮郎，采药于此携倾筐。幽寻远去不知极，遂使归路迷羊肠。载饥载渴日云暮，欲进不进徒徬徨。且攀桃实当饥粮，且掬涧泉为渴浆。一瓢何处忽流出，知有人家居上方。再涉一水盘一冈，可人正见双姝行。双姝笑相迎，喜气回春阳。问郎来何晚，邀郎归洞房。先呼小玉排金门，推锁窗，水晶钩挂珊瑚帐，云母屏开玳瑁床。与郎夙世有缘契，愿郎结作双鸳鸯。四邻仙客来相贺，手持七宝玻璃觞。酌郎酒，劝郎尝，愿郎慎勿思故乡。烧凤烛，坰龙香，五云绚烂流祥光。青鸾歌，白鹤舞，金童吹箫玉女鼓。胡麻饭，山羊脯，劝郎饱餐心勿苦。尤云殢雨昏复晨，天家日月四时春。翠禽何事苦饶隔，窗舌唤醒思归人。郎思归心何切切，只为尘根难断绝。留郎不住送郎行，袖罗掩面难为情。携手行行出洞天，归寻旧迹都茫然。但见崩城败郭惨淡照斜日，荒林故陇萧瑟凝寒烟。甫欲询子孙，子孙已是七叶传。甫欲询故人，故人枯骨消黄泉。只道山中才半载，岂知世上成千年。进无所依退无据，却忆仙家游乐处。抚心惆怅欲往从，奈此万壑千峰隔云树。仙姝有约不负人，到头毕竟还相遇。何人貌此仙家踪，缟素淅淅回灵风。黄绢索我写新句，惜无健笔为形容。举头遥望天台路，赤城霞气横天东。神仙之说未必无，但恨凡胎俗骨难轻逢。